मिलावट की मार व घटिया जांच सिस्टम होने से मैगी की पोल 35 सालों बाद खुली. जिन चीजों पर अमीर मुल्कों में बनाने, बेचने पर सख्त पाबंदी है, वे भारत में बिकती हैं. ऐसे में सेहत पर खतरा बढ़ता है. यह देखना जरूरी है कि बाहरी व खुले तेल के नाम पर क्या बिक रहा है और लोग क्या खा रहे हैं? 23 जून, 2015 को भारतीय खाद्य संरक्षा एवं मानक प्राधिकरण एफएसएसएआई ने फरमान जारी किया था कि दूध, बोतलबंद पानी व खाने के तेलों की निगरानी बढ़ाने पर खास जोर दिया जाए, लेकिन हुआ कुछ नहीं. तेल का आयात बढ़ने से नुकसान तिलहन उगाने वाले किसानों का होगा. पिछली सरकार ने 40 लाख क्विंटल चीनी का आयात किया था. इस का खमियाजा गन्ना किसान व भारतीय चीनी उद्योग दोनों आज तक भोग रहे हैं. यानी बाहरी तेल का सहारा लेना अपनी खेती व किसानों की बरबादी के बीज बोना है.